Սպիտակի երկրաշարժը կարծես այդ հոգածությունը գործնական օգնության վերածելու առաջին ազդականչն եղավ: Սակայն աղետի հետևանքների վերացման գործում հայ Սփյուռքի օժանդակության արդյունքներն ի մի բերելու ժամանակ, ասես, չեղավ. Արցախյան կենաց-մահու գոտեմարտն ու տխրահռչակ մեր դրկիցների կողմից Հայաստանի շրջափակումը նոր փորձություն էր, որը դիմագրավելու ազնիվ մղումով` սփյուռքահայերը դարձյալ մեծ պատրաստակամությամբ աջակցության ձեռք մեկնեցին հայաստանաբնակներիս: Հետո մեր դուռը թակեց տնտեսական ճգնաժամը, որին դիմակայելու համար օտար ափերում ապրող հայերը չբավարարվեցին միայն իրենց հարազատներին ու մտերիմներին ֆինանսական օգնություն ուղարկելով. երկրի տնտեսական վերականգնման գործին մասնակցելը ևս իրենց հոգու պարտքը համարելով` սփյուռքյան կառույցները և անհատները միլիոնավոր դոլարների ներդրումներ են կատարում առ այսօր: